**Erste 2. nagrada – Alex Brajković**

Multimedijalna instalacija Alexa Brajkovića u izložbeni prostor uvodi sam život i njegove frekvencije. Bilježenjem osnovnih procesa preobrazbe sunčeve energije putem fotosinteze i daljnje transformacije u električni signal te u sam zvuk, u zaokruženoj cjelini uspostavlja dijalog između prirode, ljudske intervencije i kontemplacije te galerijskog prostora. U postavu što na vizualno dojmljiv način simulira i nekad popularne uređaje koji su mjerili reakcije i potencijalne emocije biljaka, spoznaja, istraživanje, empatija i kontemplacija čine cjelovit krug. Promatranje okoliša i prirodnih procesa, uz pomoć meditativnih instrumenata poput gonga ili glazbene zdjelice koje pokreće sama biljka, izmješta odnos prema prirodi izvan ekstraktivističkih i eksploatacijskih paradigmi. Time poziva na drugačije promatranje i doživljaj okoliša, ali i otiska kojeg u njemu ostavljamo. Tehnički kompleksan i slojevit rad koji stvara hibridne digitalne ekosustave na granici živog i strojnog, organskog i digitalnog, prema mišljenju žirija osvojio je drugu nagradu.